**Penaltový rozstrel** (oficiálne **kopy na bránku zo značky pokutového kopu**) je postup akým sa vo futbale a plážovom futbale rozhoduje zápas, ktorý musí podľa pravidiel súťaže určiť víťaza, ale pritom sa v normálnej hracej dobe ani v predĺžení nerozhodlo. Spočíva v predvedení niekoľko kopov podobných pokutovému kopu, pričom zvíťazí mužstvo, ktorého hráčom sa podarilo streliť vyšší počet gólov.

História
--------

Pred zavedením pravidiel penaltového rozstrelu sa v prípade nerozhodného výsledku určoval víťaz buď opakovaním zápasu alebo žrebovaním (napr. na ME 1968 do finále postúpilo Taliansko vďaka hodu mincou (semifinále proti ZSSR skončilo 0:0) a samotné finále sa opakovalo, keď prvý zápas skončil 1:1). Ale už pred oficiálnym zavedením rozstrelu sa podobné riešenia objavovali v niektorých regionálnych súťažiach a turnajoch.[chýba zdroj]

Návrh na zavedenie rozstrelu v dnešnej podobe bol zverejnený vo *FIFA News* v auguste 1969 a následne v roku 1970 boli tieto pravidlá navrhnuté Medzinárodnou futbalovou federáciou a schválené radou IFAB.

Penaltové rozstrely sa od sezóny 1970/71 používali aj v Pohári majstrov európskych zemí a Pohári víťazov pohárov. 30. septembra 1970 boli použité prvýkrát na zápas prvého kola PVP medzi tímami Honvéd Budapešť a Aberdeenom. 4. novembra toho istého roku sa rozstrel použil v zápase PMEZ, keď Everton FC vyhral nad Borussiou Mönchengladbach.

Prvým veľkým turnajom, na ktorom sa použil penaltový rozstrel boli Majstrovstvá Európy 1976 v Belehrade, kde finálový zápas Československa proti NSR skončil aj po predĺžení 2:2, podľa pôvodného plánu UEFA sa malo finále o dva dni opakovať, ale tímy sa dohodli na penaltovom rozstrelu. Po neúspešnom pokuse Uliho Hoenessa rozhodol v prospech Československa Antonín Panenka a tak sa majstrom Európy stalo Československo.

Využitie
--------

Penaltový rozstrel sa využíva vo vyraďovacích fázach turnajov, kde musí zápas skončiť víťazstvom jedného či druhého mužstva. V súťažiach hraných systémom doma-vonku na rozstrel dochádza v situácii, keď odvetný zápas skončí presne opačným výsledkom ako prvý zápas a v predĺžení nepadne gól.[chýba zdroj] Penaltový rozstrel sa tak napríklad používa vo vyraďovacích fázach Majstrovstiev sveta , ME , Ligy majstrov alebo aj Európskej ligy.

Predvedenie
-----------

Pravidlá futbalu IFAB uvádzajú nasledovné pravidlá postupu penaltového rozstrelu:

V prípade, že má dôjsť k rozstrelu, najprv rozhodca určí, na ktorú bránku sa bude kopy strieľať. Potom vykoná žrebovanie mincou a kapitán víťaznej strany si zvolí či chce penaltový rozstrel začať jeho mužstvo alebo prenechá prvý kop súperovi.

Pri vykonaní pokutového kopu môžu byť na hracej ploche iba hráči zúčastňujúcich sa rozstrelu, rozhodca a asistenti rozhodcu; všetci funkcionári, náhradníci a pod. musí byť mimo hraciu plochu, vo svojej technickej zóne. Všetci hráči okrem brankárov a hráča, ktorý bude kopať pokutový kop, sa musia zdržovať vnútri stredového kruhu. Brankár družstva ktoré bude kopať pokutový kop, čaká tesne mimo pokutového územia, blízko bránkovej čiary. Prvý asistent rozhodcu riadi vysielanie hráčov zo stredového kruhu k vykonaniu kopu, druhý asistent je na bránkovej čiare v prípade potreby pomáha rozhodcovi rozhodnúť či lopta prešla celým objemom za bránkovú čiaru. 

Samotné kopy prebiehajú podobné ako pokutový kop (ide však o inú hernú situáciu primárne definovanou iným pravidlom) tzn. lopta sa postaví na pokutovú značku, brankár stojí v bránke na bránkovej čiare a po signáli rozhodcu sa hráč pokúsi streliť gól, pričom nesmie nešportovým spôsobom zmiasť brankára napr. tým, že by sa v rozbehu zastavil. Na rozdiel od bežného pokutového kopu má však hráč iba jednu šancu na strelenie gólu, pokiaľ sa napr. brankárovi podarí loptu vyraziť, hráč už nesmie do bránky loptu doraziť a kop je v takom prípade vyhodnotený ako neúspešný.

Najprv sa vykoná päť kopov každého tímu, pričom družstva pri kopoch striedajú. Pokiaľ už pred dokončením tejto pätice nastane situácia, že jedno družstvo je o toľko úspešnejšie, že druhé už nie je schopné ani vyrovnať (napr. prvé družstvo je pri prvých troch kopoch úspešne, zatiaľ čo druhé z nich nevystrelilo ani jeden gól), zvyšok kopov sa nevykoná a príslušné družstvo víťazí. Naopak pokiaľ je po tejto časti počet strelených gólov rovnaký, rozstrel pokračuje po jednej sérii, takže zvíťazí družstvo, ktorému sa podarí streliť gól, zatiaľ súperov kop je neúspešný.

Každý hráč sa rozstrelu zúčastní jedenkrát (pokiaľ však rozhodca nariadi nejaký kop opakovať, musí ho vykonať rovnaký hráč, pokiaľ nie je zranený), na druhý kop smie nastúpiť až potom, čo sa vystriedajú všetci ostatní hráči jeho družstva, ktorí sa zúčastnili rozstrelu, vrátane brankárov. Rozstrelu sa zúčastňujú všetci hráči, ktorí boli v okamihu skončenia doby hry na hracej ploche, prípadne okrem hráčov, ktorí sa zrania (a pokiaľ má niektoré družstvo vyšší počet hráčov ako druhé, vyberie kapitán hráčov, ktorí sa rozstrelu nebudú zúčastňovať).

Referencie
----------

1. ↑  Slovenský futbalový zväz. *PRAVIDLÁ FUTBALU Platné od 1.7.2021* [online]. mediamanager.sportnet.online, [cit. 2022-01-04]. Dostupné online.
2. ↑   *A brief guide to beach soccer’s key rules* [online]. fifa.com, 2021-08-12, [cit. 2022-01-04]. Dostupné online.
3. ↑  UEFA. *Coin toss takes Italy to EURO 1968 final after USSR stalemate* [online]. uefa.com, 2003-10-02, [cit. 2022-01-04]. Dostupné online.
4. ↑  LYTTLETON, Ben. *Twelve Yards*. [s.l.] : Random House, 2014. 416 s. ISBN 978-1-4481-7018-0.
5. 1 2   *International Football Association Board | Laws of the Game | IFAB* [online]. www.theifab.com, [cit. 2021-12-15]. Dostupné online. Archivované 2016-09-11 z originálu.
6. ↑   *Cup Winners' Cup 1970-71* [online]. linguasport.com, [cit. 2022-01-04]. Dostupné online.
7. ↑   *European Champions' Cup and Fairs' Cup 1970-71 - Details* [online]. rsssf.com, [cit. 2022-01-04]. Dostupné online.
8. ↑  LACEY, David. *Czechs owe championship to Viktor* [online]. The Guardian (newspapers.com), 1976-06-21, [cit. 2022-01-04]. Dostupné online.
9. ↑  S.R.O, SPORT SK, s r o & Ringier Axel Springer Media. *VIDEO: Obrovská senzácia! Domáce Rusko vyradilo Španielsko po jedenástkovom rozstrele* [online]. Šport.sk, [cit. 2021-12-15]. Dostupné online.
10. ↑   *Angličania zlyhali v rozstrele, titul oslavuje Taliansko* [online]. Pravda.sk, 2021-07-11, [cit. 2021-12-15]. Dostupné online.
11. ↑   *VIDEO: Villarreal triumfoval vo finále Európskej ligy, štvrtá trofej pre Emeryho!* [online]. Šport7.sk, 2021-05-27, [cit. 2021-12-15]. Dostupné online.

Externé odkazy
--------------


|  |  |
| --- | --- |
| Portal | Futbalový portál |

* Penalty shootout rules na GOAL.com
* Rookieroad.com

Zdroj
-----

*Tento článok je čiastočný alebo úplný preklad článku Penaltový rozstřel na českej Wikipédii.*